ফের বাংলায় ক্যালেন্ডার শ্যুট করবেন ডাব্বু রত্নানি। এবারও উদ্যোগে প্রযোজক রানা সরকার। আগের বার তাঁরই প্রচেষ্টায় টলিউডের তারকাদের নিয়ে ক্যালেন্ডার শ্যুট করেছিলেন ডাব্বু। এবারের তালিকাও কম চমকপ্রদ নয়। থাকছেন শুভশ্রী, দেব, শ্রাবন্তী, অঙ্কুশ, ইন্দ্রাশিস। বেশ কিছু নতুন মুখও নেওয়া হবে বলে জানালেন রানা। মার্চ মাসেই কলকাতায় আসবেন ডাব্বু। এর আগের ক্যালেন্ডারের সব শ্যুটই ইনডোর হয়েছিল। এবার আউটডোর শ্যুটও থাকবে। যার কনসেপ্ট ডাব্বুই ঠিক করবেন। এ ধরনের ক্যালেন্ডার শ্যুট থেকে ইন্ডাস্ট্রির কতটা লাভ হয়? রানার কথায়, ‘‘এখানকার মুখদের আরও বড় প্ল্যাটফর্ম দেওয়ার জন্যই এই প্রচেষ্টা। সারা দেশের বড় প্রযোজনা সংস্থা, অ্যাড এজেন্সিতে এই ক্যালেন্ডার পাঠানো হয়। আগের বার দেখা গিয়েছিল, এর ফলে বাংলার অনেকেই বেশ কিছু ভাল প্রজেক্ট পেয়েছিলেন। বিজ্ঞাপনও পেয়েছিলেন অনেকেই।’’ ডাব্বু রত্নানি বিনোদন জগতের পরিচিত নাম। তাঁর নিজস্ব ক্যালেন্ডারও রয়েছে। যেখানে শাহরুখ খান, হৃতিক রোশন, অমিতাভ বচ্চন, দীপিকা পাড়ুকোন, প্রিয়ঙ্কা চোপড়াদের দেখা যায়। তাই টলিউডে এসে তাঁর কাজ করা নিয়ে এখানকার তারকারা স্বাভাবিকভাবেই উত্তেজিত। শ্রাবন্তী যেমন বললেন, ‘‘ডাব্বু রত্নানির ক্যালেন্ডার শ্যুট মানে উত্তেজনা তো বটেই। যদিও ওই সময়ই আমার একটা ছবির কাজ রয়েছে। সময় পেলে নিশ্চয়ই করব।’’ রানা প্রস্তাব দিয়েছেন অঙ্কুশকেও। তিনি বললেন, ‘‘রানাদা আমাকে বলেছে। ওই সময় কোনও শ্যুট আছে কিনা জানি না। তবে খালি থাকলে হয়তো শ্যুট করব।’’